Rozhodnutie Komisie
z 19. apríla 2004,
ktorým sa mení a dopĺňa rozhodnutie 95/30/ES, ktorým sa stanovujú podmienky pre dovoz dvojchlopňových mäkkýšov z Maroka, ktoré patria k druhu Acanthocardia tuberculatum a zbierajú sa a spracovávajú podľa podmienok rozhodnutia 96/77/ES
[oznámené pod číslom dokumentu C(2004) 1386]
(Text s významom pre EHP)
(2004/367/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 o hygienických podmienkach pre produkciu a uvádzanie na trh produktov rybolovu [1], a najmä na jej článok 11 ods. 1,
keďže:
(1) Rozhodnutie Komisie 95/30/ES [2] stanovuje osobitné podmienky upravujúce dovoz produktov rybolovu a akvakultúry s pôvodom v Maroku.
(2) Vedecké štúdie vykonané na dvojchlopňových mäkkýšoch druhu Acanthocardia tuberculatum zbieraných v produkčných oblastiach s vysokou hladinou toxicity paralytického toxínu mäkkýšov (PSP) preukázali, že vhodná tepelná úprava môže zaručiť zníženie hladiny PSP na nezistiteľnú úroveň, ak počiatočná hladina kontaminácie neprekročí 300 μg na 100 g hmotnosti mäsa mäkkýša.
(3) Na základe týchto vedeckých štúdií Komisia prijala rozhodnutie 96/77/ES z 18. januára 1996, ktoré stanovuje podmienky zberu a spracovania určitých dvojchlopňových mäkkýšov pochádzajúcich z oblastí, kde hladina paralytického toxínu mäkkýšov prekračuje limit stanovený smernicou Rady 91/492/EHS [3].
(4) Rozhodnutie 96/77/ES oprávňuje Španielsko za určitých podmienok vykonávať zber dvojchlopňových mäkkýšov druhu Acanthocardia tuberculatum v oblastiach, kde hladina PSP v jedlých častiach týchto mäkkýšov je vyššia ako 80 μg na 100 g, ale nižšia ako 300 μg na 100 g. Tieto dvojchlopňové mäkkýše môžu byť určené pre ľudskú spotrebu po spracovaní a absolvovaní skúšok po jednotlivých dávkach s cieľom overenia, že neobsahujú hladinu PSP zistiteľnú biologickou metódou.
(5) Maroko má tiež zdroje dvojchlopňových mäkkýšov druhu Acanthocardia tuberculatum s hladinou PSP v jedlých častiach vyššou ako 80 μg na 100 g, ale nižšou ako 300 μg na 100 g.
(6) Maroko poskytlo záruky týkajúce sa použitia podmienok stanovených v rozhodnutí 96/77/ES pre dvojchlopňové mäkkýše druhu Acanthocardia tuberculatum.
(7) Mal by sa povoliť dovoz spracovaných a konzervovaných dvojchlopňových mäkkýšov druhu Acanthocardia tuberculatum z Maroka nazbieraných a spracovaných v súlade s podmienkami spĺňajúcimi hygienické požiadavky stanovenými v smernici 91/493/EHS a podmienkami zberu a spracovania stanovenými v rozhodnutí 96/77/ES.
(8) Rozhodnutie 95/30/ES by sa preto malo podľa toho zmeniť a doplniť.
(9) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 95/30/ES sa mení a dopĺňa takto:
1. Do článku 2 sa pridáva nasledujúci odsek 4:
"4. Spracované a konzervované dvojchlopňové mäkkýše druhu Acanthocardia tuberculatum musia byť sprevádzané:
a) doplnkovým zdravotným osvedčením v súlade so vzorom uvedeným v prílohe A a
b) analytickými výsledkami skúšky preukazujúcimi, že mäkkýše neobsahujú hladinu paralytického toxínu mäkkýšov (PSP) zistiteľnú biologickou metódou."
2. V prílohe A je uvedený text prílohy k tomuto rozhodnutiu.
Článok 2
Toto rozhodnutie sa uplatňuje od 24.apríla 2004.
Článok 3
Toto rozhodnutie je adresované členským štátom.
V Bruseli 19.apríla 2004